text: D'estre reconneüs n'ot garde.
   Sachiez que durement li tarde
   Que il n'est de là departis ;
   Car bien voit qu'en celui pays
   N'a riens de ce qu'il va querant.
   Quant Lyadès demoré tant
   Ot o lui que bon li sambla,
   Congié prist, et lors s'en torna ;
   Car ne le volt pas anuier.
   Et Cléomadès sans targier
   Vint à Durbant là où gisoit.
   Quant Durbans Cléomadès voit
   Li cuors de joie li hauça ;
   Et Cléomadès dit li a
   PageV02P085
   Que moult très volentiers verroit,
   Se on arréer le povoit,
   C'on ne feïst Brun le Hardit
   Ne vilonnie ne despit ;
   Car chevaliers ert si vaillans,
   Que ce seroit meschiés trop grans
   S'on faisoit nule deshonnour
   À chevalier de tel valour.
  